***ANUNȚ SELECȚIE***

***Liceul Tehnologic „Toma Socolescu”, Municipiul Ploiești*** anunță organizarea procedurii de selecție a partenerilor privați pentru încheierea unui Acord de Parteneriat, în vederea elaborării şi depunerii cererii de finanțare aferente unui proiect în cadrul ***Programul Educație și Ocupare, Prioritate: 6 - Prevenirea părăsirii timpurii a școlii și creșterea accesului și a participării grupurilor dezavantajate la educație***, Obiectiv specific: ESO4.6 Promovarea accesului egal la educație și formare de calitate și favorabile incluziunii, precum și a absolvirii acestora, în special pentru grupurile defavorizate, începând de la educația și îngrijirea timpurie, continuând cu educația și formarea generală și profesională până la învățământul terțiar, precum și educația și învățarea în rândul adulților, inclusiv prin facilitarea mobilității în scopul învățării pentru toți și a accesibilității pentru persoanele cu dizabilități (FSE+), Tip de acțiune:6.f.6.-Intervenții pentru creșterea accesului și a participării la învățământul terțiar, în special pentru grupurile subreprezentate, ***Apelul de proiecte*** ***„Primul student din familie”****,* în conformitate cu prevederile: OUG nr. 133/2021 si contine termenii, condiţiile şi responsabilităţile părţilor, asa dupa cum se prevede la art. 46 din HG nr. 829/2022 -Norme metodologice de aplicare a Ordonanţei de urgenţă a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă.

***Obiectivul general al proiectului*** vizează promovarea accesului egal la educație și formare de calitate, favorabil incluziunii, precum și a absolvirii acestora, în special pentru grupurile defavorizate, începând de la educația și îngrijirea timpurie, continuând cu educația și formarea generală și profesională până la învățământul terțiar, precum și educația și învățarea în rândul adulților, inclusiv prin facilitarea mobilității în scopul învățării pentru toți și a accesibilității pentru persoanele cu dizabilități.

***Scopul cererii de finanțare*** contă în cresterea accesul și integrarea copiilor și a tinerilor proveniți din familii defavorizate în forme de învățământ la toate nivelurile (inclusiv universitar) conform Ghidului Solicitantului PEO, Apel *Primul student din familie.*

Cerinţele generale pe care trebuie să le îndeplinească partenerul pentru a fi selectat în vederea constituirii parteneriatului pentru depunerea cererii de finanţare pentru viitorul proiect, precum si Criteriile de eligibilitatesunt specificate în Ghidul Solicitantului - Condiţii Generale PEO 2021-2027 şi în Ghidul Solicitantului -Condiții Specifice –„Primul student din familie”, publicate pe pagina Ministerului Investițiilor și Proiectelor Europene.

***Condiții de eligibilitate pentru partenerii naţionali:***

- sunt entități legal constituite în România, cu personalitate juridică (nu sunt eligibile persoanele fizice autorizate, întreprinderile individuale, întreprinderile familiale și alte entități similare fără personalitate juridică), ce desfăşoară activităţi relevante în cadrul proiectului;

- au în obiectul de activitate, activitatea/activităţile din cadrul proiectului pentru care au rol de parteneri;

- se incadreaza in categoriile de organizatii eligibile stabilite prin Ghidul Solicitantului - Condiții Specifice aplicabil apelului de proiecte;

- partenerii naţionali trebuie să fie implicaţi în cel puţin o activitate relevantă (activitate de bază). Prin activitate relevantă (activitate de bază) se înţelege aceea activitate care contribuie în mod direct la atingerea indicatorilor (de exemplu: incluziune socială, activitati de sprijin, educatie nonformala etc).

- nu este în incapacitate de plată/ în stare de insolvență, conform Ordonanței de Urgență a Guvernului nr. 46/2013 privind criza financiară și insolvența unităților administrative teritoriale, respective conform Legii nr.85/2014 privind procedura insolvenței, cu modificările și completările ulterioare, după caz;

- nu a suferit condamnări definitive datorate unei conduite profesionale îndreptata împotriva legii, decizie formulată de o autoritate de judecată ce are forță de judecată;

- nu se află în stare de faliment sau face obiectul unei proceduri de lichidare sau de administrare judiciară sau se află în situații similare în urma unei proceduri de aceeași natură prevăzute de legislația sau de reglementările naționale;

- reprezentanții săi legali/structurile de conducere și persoanele care asigură conducerea solicitantului au comis în conduita profesională greșeli grave, demonstrate în instanță, pe care autoritatea contractantă le poate justifica;

***Capacitate financiară și operațională***

- Partenerul are experiență în domeniul educației, respectiv în implementarea politicilor publice în domeniului învățământului preuniversitar și/sau superior, în implementarea proiectelor cu impact în domeniul educației, dovedește experiență în implementarea a cel puțin 5 proiecte cu finanțare nerambursabilă în domeniul educației.

- Partenerul demonstrează capacitate financiară, respectiv dispune de resursele financiare necesare, în funcție de tipul organizației

***Principalele activităţi*** ale proiectului sunt:

Măsuri de tip „punte” în vederea facilitării tranziției la studiile universitare începând cu clasa a XI-a;

Măsuri de prevenire și combatere a abandonului universitar în rândul studenților proveniți din medii și grupuri dezavantajate;

Măsuri dedicate accesibilizării instituțiilor de învățământ superior, inclusiv prin achiziția de echipamente IT și dezvoltarea de instrumente specifice proceselor educaționale care includ studenți cu dizabilități, inclusiv admiterea.

**Activitățile în care va fi implicat partenerul:**

Măsuri de tip „punte” în vederea facilitării tranziției la studiile universitare începând cu clasa a XI-a;

Măsuri de prevenire și combatere a abandonului universitar în rândul studenților proveniți din medii și grupuri dezavantajate.

**Criteriile de selecţie** a partenerului/partenerilor şi **grila de evaluare** (inclusiv punctajul stabilit pentru fiecare criteriu în parte)

Selectarea partenerilor se va face pe baza următoarelor documente pe care candidaţii le vor depune la sediul unitatii de invatamant preuniversitar din Gheorghe Grigore Cantacuzino 328, Municipiul Ploiesti, judetul Prahova:

* ***Scrisoarea de intenţie* (Anexa 1)**
* ***Fişa partenerului* (Anexa 2)**

Cele 2 documente trebuie să respecte modelul publicat, iar rubricile *Fişei partenerului* să fie integral completate.

În *Scrisoarea de intenţie* şi în *Fişa partenerului* candidaţii vor menţiona activitățiile pentru care dispun de resursele materiale şi umane necesare şi vor furniza o scurtă descriere a acţiunilor propuse în cadrul acestei activităţi cu prezentarea aspectelor considerate esenţiale pentru obţinerea rezultatelor aşteptate şi atingerea obiectivelor şi a contribuţiei în parteneriat: plus valoarea adusă proiectului.

**Candidaţii vor prezenta și documente prin care să facă dovada veridicităţii celor declarate pe proprie răspundere în *Scrisoarea de intenţie* şi *Fişa partenerului*, după cum urmează:**

a. Statutul organizaţiei/actul constitutiv prin care se face dovada că are în obiectul de activitate prestarea de servicii de natura celor care sunt necesare implementării proiectului.

b. Situaţiile financiar - contabile (balanţă, bilanţ contabil) pe ultimii 3 ani din care să rezulte veniturile pentru a proba că are capacitatea financiară de realizare a activităţilor din proiect.

Aceste documente se prezintă **în copie**, semnate, ştampilate şi certificate conform cu originalul de către reprezentantul legal.

c. Declaraţie pe propria răspundere a reprezentantului legal (semnată şi ştampilată de către acesta) că respectă *Regulile generale privind partenerii în cadrul cererilor de finanţare nerambursabilă prin PEO 2021-2027;*

d. Declaraţie pe propria răspundere (semnată şi ştampilată de către reprezentantul legal) prin care îşi asumă să depună toate diligenţele pentru a asigura resursele financiare şi umane necesare pe toată durata de implementare a proiectului şi susţinerea cofinanţării daca este cazul;

f. Experienta relevanta in domeniul educatiei -se va prezenta cel putin 5 proiecte cu impact in domeniul educatiei.

**Aceste documente se prezintă în original**.

Candidaţii vor depune documentele la sediul Liceul Tehnologic Toma Socolescu, Municipiul Ploiești, **în termen de 5 zile lucrătoare de la data publicării anunțului, în următorul interval orar: luni-vineri 09:00-12:00**.

Toate documentele solicitate vor fi prezentate în limba română şi vor fi depuse în forma precizată şi în termenul solicitat, asumate de reprezentantul legal (semnătură şi ştampilă), după caz.

Pe baza documentaţiei depuse de candidaţi, Comisia de selectare a ofertelor de parteneriat va verifica *calificarea* candidaţilor conform ***Anexei 3***.

**Evaluarea candidatilor**:

Candidatii declarati admiși vor trece în etapa de evaluare, etapă în care se va folosi *Grila de evaluare (****Anexa 4****)*. Dosarele vor fi punctate de la 1 la 100 conform grilei. Vor fi declaraţi *admişi* candidaţii care întrunesc un punctaj egal cu sau mai mare de 65 de puncte. Vor fi declaraţi *respinşi* candidaţii care întrunesc mai puţin 65 de puncte.

**Depunerea documentelor**

Organizaţiile interesate să participe la selecţie vor depune documentele solicitate, în plic închis cu menţiunea: "*Pentru selecţia de partener PEO*, Apelul de proiecte **„Primul student din familie”** la sediul Liceului Tehnologic Toma Socolescu, Municipiul Ploiești, str. Gheorghe Grigore Cantacuzino 328, Municipiul Ploiești, județul Prahova.

**Rezultatul procedurii**

Rezultatul procedurii de selecţie se va publica pe site-ul Liceul Tehnologic Toma Socolescu, Municipiul Ploiești printr-un anunţ (în termen de maximum 1 zi lucrătoare de la termenul limită pentru depunerea dosarelor), care va conţine informaţiile cuprinse în anunţul de selecţie şi informaţii privind candidaţii/ofertanţii participanţi la procedură admişi şi respinşi şi punctajul obţinut de fiecare dintre aceştia, iar partenerii selectaţi vor fi contactaţi direct, la datele de contact furnizate în Fişa partenerului.

**Soluţionarea contestaţiilor**

Ofertanţii care nu au fost selectaţi ca parteneri în vederea aplicării cererii de finanţare pentru proiectul care face obiectul Anunţului de selecţie pot depune, în termen de **1 zi lucrătoare** de la data publicării listei pe site-ul Liceul Tehnologic „Toma Socolescu”, Municipiul Ploiești, contestaţii care se soluţionează de comisia de contestaţii în termen de **1 zi lucrătoare**.

**Perioadele de desfășurare a concursului sunt:**

1. Înscrierea la concurs şi depunerea dosarelor se va face la sediul Liceul Tehnologic „Toma Socolescu”, Municipiul Ploiești, în perioada 21.05.2024 - 27.05.2024, între orele 09:00 – 12:00;

2. Evaluarea dosarelor şi publicare rezultatelor se va face în data de 28.05.2024;

3. Depunerea contestaţiilor se va face între orele 09:00 – 12:00, în data de 29.05.2024;

4. Soluţionare contestaţii: 29.05.2024;

5. Afisarea rezultatelor finale 29.05.2024.

**Informații suplimentare**

Informații suplimentare privind procedura de selecţie pot fi obţinute direct de la sediul Liceul Tehnologic „Toma Socolescu”, Municipiul Ploieșt sau la e-mail: tsocolescuploiesti@gmail.com, sau telefon 0244 552 251 sau site: tnsoc.ro

***Anexe***:

***Anexa 1 - Model Scrisoare de intenţie  
Anexa 2 - Model Fișa partenerului  
Anexa 3 - Grilă de evaluare etapa de calificare a ofertanţilor  
Anexa 4- Grila evaluare și selectie a ofertanților***